मुगानि आग्दारि बानेस्वर बसुमतारिनि 79 थि जोनोम सान फालिनाय हाबाफारिखौ मिरु एबसुनि आफादगिरि दिपेन बर’नि मासि लानानै सामलायनाय  हाबाफारिखौ मिरु एबसुनि बारग’ आफादगिरि आरो बारग’ बर’ थुनलाइ आफादनि लेंङाइ आफादगिरि दिपक कुमार बसुमतारिया । बिटिआरनि गाहाइ मावफुंगिरि सोद्रोमा प्रमद बर’या गाहाय आलासि महरै बाहागो लानानै बुंथियोयोदि जाय हारियाव मुंख्लं आरो गेदेरमा सुबुंफोरखौ मान होयो आरो सिबियो बे हारिखौ  माब्लाबाबो रावबो फोजोबनो हाया आरो बे हारिया माब्लाबाबो जोबस्रांया, बर’ हारिया मोनसे सोद्रोमथि गोनां हारि, बर’ हारिखौ गेरेमसा खालामनो, बर’हारिखौ बुहुमाव फसंथानायनि फारसे खामानि मावनायनि सम बेनिखायनो जों साफ्रोमबो सुबुंआनो हारि जौगाथाइनि फारसे खामानि मावनो थांखि लानांगोन । बिटिआर सोरखारनिफ्राय हारिखौ फोजौखांनो खामानि मावनाय आरो मदद होनाया अरायबो  थागोन होनना फोरमायथियो । बेजों लोगोसेनो मुगानि आग्दारि बानेस्वर बसुमतारिनि गोसोखांथियाव लाइब्रेरी  बानायनायजों लोगोसेनो माखासे फसंथान गायसंनायनि बाथ्रा होयो प्रमद बर’या । बेजों लोगोसेनो थांखि जानाय बुंथिगिरि महरै आसामनि केबिनेट मन्त्रि उर्खाव गोरा ब्रह्मया बाहागो लानानै बानेस्वर बसुमतारिनि आंगो न’ साखाथियाव लुनाय मुंख्लं खाम्फानि इन्जुर एबा वाल बानायनो थाखाय 5 लाक रां अनसुंथाइ होगोन होनना फोरमायथियो । लोगोसेनो बर’ समाज दानायाव एबसुनि बिहोमाखौ फोरमायथियो ।  मुगानि आग्दारि बानेस्वर बसुमतारिनि 79 थि जोनोम सान फालिनाय हाबाफारियाव जर’खा आलासि महरै एबसुनि बारग’ आफादगिरि आरो बारग’ एम.एल.ए. मुस्रि करेन्द्र बसुमतारी, बारग’ एबसुनि आफादगिरि आरो बर’ थुनलाइनि गाहाइ नेहाथारि मुस्रि गबिन्द बसुमतारी, बारग’ एबसुनि आफादगिरि सन्तला बसुमातारि, चिदलि बियाबनि एम.एल.ए जयन्त बसुमतारी, बिटिआरनि बुंथिगिरि कातिराम बर’, मिरु एबसुनि बारग’ थुनलाइयारि नेहाथारि आरो बि.के.डीब्लिउ.ए.चि मावफुं सोद्रोमा महिपाल बर’, दुलाराय बाथौ गौथुमनि गाहाइ नेहाथारि गनेस दैमारि, साहित्य एकाडेमि बान्था मोनगिरि पुरन’ ब्रह्म, बिथांमोनजों लोगोसेनो मिरु एबसुनि आगुनि बारग’ दैदेनगिरिफोर, माहारियारि आफादफोरनि दैदेनगिरिफोर, फरायसालि फरायसालिमाफोरनि फोरोंगिरिफोर, ओनसोलनि मेलेमजिबिफोर, फरायसालिमाफोरनि फरायसा आरो फरायसुलिफोरजों लोगोसेनो ओन्सोलनि गोबां राइजो राजाफोरानो बे हाबाफारियाव मैखोमै बाहागो लायो ।